《癸未生日书于本堂》
宋代·陈著

与云俱卷十年强，百短难医独命长。
自有青天看晚节，不将白发换时妆。
田园活计雨声好，湖海醒心山气香。
得一日閒胜一岁，老来免得别思量。

作者简介：（一二一四～一二九七），字谦之，一字子微，号本堂，晚年号嵩溪遗耄，鄞县（今浙江宁波）人，寄籍奉化。理宗宝祐四年（一二五六）进士，调监饶州商税。景定元年（一二六○），为白鹭书院山长，知安福县。